Matthew wil sy merk maak in die sakewêreldMatthew Barnard van Grey Kollege Sekondêr in Bloemfontein het agt onderskeidings behaal – in Engels, Afrikaans, Duits, fisiese wetenskappe, geskiedenis, lewensoriëntering, rekeningkunde en wiskunde. Matthew beplan om BRek LLB te gaan studeer aan die Universiteit Stellenbosch. Daarna hoop hy om oorsee ondervinding in die sakewêreld te gaan opdoen. Hy meen immers “ŉ voël is veilig in sy nes, maar dis nie waarvoor vlerke gemaak is nie”. Sy rolmodel is die sakemagnaat en filantroop John D Rockefeller. “Hy is ŉ voorbeeld van iemand wat bó sy omstandighede kon uitstyg en was iemand wat iets uit niks kon maak,” sê hy. “Deur harde werk kon hy groot hoogtes bereik.” Matthew beskou homself as iemand wat gefokus, gedetermineerd en empaties is. Hy het tweede plek behaal in die landwye wêreldkennisolimpiade in 2013 en was kaptein van sy hokkiespan. Hy was ook deel van die wenspanne wat deelgeneem het aan die CUT Quiz en Mintek Skeinat-olimpiade. Sy pa, Phillip, is ŉ boer en sy ma, Estelle, is die uitvoerende hoof van Sparta Foods.